Bemærkninger til forslaget

**Almindelige bemærkninger**

**1. Indledning**

Der foreslås indført en pligt for grønlandske virksomheder, der lejer arbejdskraft fra udlandet, til at give skatteforvaltningen oplysninger om virksomheden, der er indgået en aftale med. Indberetningspligten skal bidrage til at fremme, at udenlandske arbejdstagere betaler den skat, som de har pligt til, mens de udfører arbejde i Grønland.

**2. Hovedpunkter i forslaget**

Reglerne om arbejdsudleje blev indført ved Inatsisartutlov nr. 18 af 26. juni 2017 med tilføjelsen af § 76, stk. 4, i landstingslov om indkomstskat. Arbejdsudleje omfatter de tilfælde, hvor medarbejdere stilles til rådighed for at udføre personligt arbejde for en grønlandske virksomhed, og hvor medarbejderne indgår som en integreret del i denne virksomhed. De ansatte bevarer i det tilfælde deres formelle ansættelsesforhold til deres udenlandske arbejdsgiver. I skattemæssig sammenhæng lægges der vægt på realiteten om, at medarbejdernes reelle arbejdsgiver, er den grønlandske arbejdsgiver.

Den grønlandske arbejdsgiver har derfor pligt til at indeholde skat af vederlaget til de personer, de har lejet. Når der er tale om arbejdsudleje fra danske virksomheder, er den grønlandske virksomhed, der lejer arbejdskraften, fritaget for at indeholde skat af vederlaget, jf. § 76, stk. 4, sidste punktum, i landstingslov om indkomstskat. Fritagelsen skyldes aftalen om gensidig indeholdelse af kildeskat. Danmark og Grønland er i medfør af aftalen forpligtet til at indeholde kildeskat på hinandens vegne, og overføre skatten til det land, der har beskatningsretten.

Skatteforvaltningen har i forbindelse med flere kontrolbesøg på byggepladser m.m. konstateret, tilfælde hvor der ikke indeholdes korrekt kildeskat til Grønland. Der har blandt andet været tilfælde hvor grønlandske virksomhed har lejet arbejdskraft hos danske virksomheder eller fra udenlandske virksomheder, der har datterselskaber i Danmark.

Aftalen om gensidig indeholdelsespligt indebærer i mange tilfælde en lettelse for skatteopkrævningen. Men når der ved arbejdsudleje ikke er indeholdt korrekt skat, medføre det en væsentlig administrativ byrde både for skatteforvaltningen, virksomhederne og arbejdstagerne at få rette op på forholdene. Manglende viden og manglende indeholdelse af skat medfører desuden en risiko for tab af provenu fra indkomstskatter.

Det foreslås derfor, at de grønlandske arbejdsgivere pålægges at indberette oplysninger om, hvilke udenlandske, herunder danske og færøske, virksomheder de har indgået arbejdsudlejeaftaler med. Pligten til at indberette disse oplysninger indtræder den 10. i den følgende måned efter, at der er udbetalt løn til de arbejdsindlejede personer, eller at der er indgået en aftale om arbejdsudleje.

Formålet med indberetningerne er at gøre skatteforvaltningen i stand til, at rette henvendelse til de udenlandske virksomheder, der udlejer arbejdskraften, og vejlede dem om reglerne for indeholdelse af skat. Oplysningerne er desuden relevante i forbindelse med skatteforvaltningens kontrol af byggepladser m.v. og vurdering af, om der skal indhentes en kopi af aftaler m.v.

Indberetningen skal ske elektronisk på den måde skatteforvaltningen angiver. Indberetningen forventes integreret i det indberetningssystem, som arbejdsgivere i dag benytter til at indberette A-indkomster og indeholdt A-skat m.v. (Sulinal).

Indberetningspligten gælder medmindre den grønlandske virksomhed, der er indberetningspligtig, med sikkerhed har fastslået, at der ikke er tale om arbejdsudleje. En indberetning er dog ikke bindende for den indberetningspligtige i forhold til, om der foreligger arbejdsudleje eller ej. Hvis virksomheden er usikker på om der i det konkrete tilfælde er tale om arbejdsudleje eller ej, skal de således fortsat indberette til skatteforvaltningen. Tilgangen er således den, at hvis arbejdsgiveren er i tvivl, bør der hellere foretages en indberetning 1 gang for meget end 1 gang for lidt. Om der er tale om arbejdsudleje beror på en konkret vurdering i hvert enkelt tilfælde i medfør af reglerne i landstingslov om indkomstskat.

**3. Økonomiske og administrative konsekvenser for det offentlige**

Forslaget forventes ikke at medføre væsentlige administrative udgifter for det offentlige. Forslaget forventes at give anledning til tilpasning af arbejdsgiverindberetningen, hvilket forventes at udgøre en engangsudgift på 250.000 kr.

Forslaget forventes at give skatteforvaltningen bedre muligheder for at opkræve skat ved arbejdsudleje og forhindre fejl, hvilket kan mindske de administrative udgifter forbundet med korrektioner. Indtægterne lader sig dog ikke anslå på nuværende tidspunkt.

Forslaget kan medvirke til at indeholdelsespligten overholdes, og at der korrekt opkræves skat for personer, der udlejet til at udføre arbejde i Grønland.

**4. Økonomiske og administrative konsekvenser for erhvervslivet**

Forslaget vil i begrænset omfang pålægge virksomhederne mere administration forbundet med indberetningerne.

Der er lagt vægt på en simpel indberetningspligt med få oplysninger, som kan integreres i arbejdsgivernes eksisterende rutiner. Byrden forventes derfor at være begrænset, men vil dog afhænge af brugen af arbejdsudleje fra udlandet.

**5. Konsekvenser for natur, miljø og folkesundhed**

Forslaget forventes ikke at have konsekvenser for natur, miljø og folkesundheden.

**6. Konsekvenser for borgerne**

Forslaget forventes ikke at have konsekvenser for borgerne.

**7. Andre væsentlige konsekvenser**

Forslaget forventes derudover ikke at have andre væsentlige konsekvenser.

**8. Høring af myndigheder og organisationer mv.**

Forslaget har i perioden x. xxx 2024 til x. xxx 2024 været i høring hos følgende høringsparter: Grønlands Erhverv (GE), Sulinermik Inuussutissarsiuteqartut Kattuffiat (SIK), NUSUKA, Deloitte, Grønlands Revisionskontor, BDO, PWC, BK Revision, Grønlandske Advokater.

Forslaget har været offentliggjort på Naalakkersuisuts høringsportal på www.naalakkersuisut.gl.

For høringsnotat henvises til bilag 2.

**Bemærkninger til forslagets enkelte bestemmelser**

*Til § 1*

Det foreslås med tilføjelsen af § 30 b, at der indføres en indberetningspligt for den, der i sin virksomhed, har personer beskæftiget, hvor der er tale om arbejdsudleje fra en udenlandsk, herunder dansk eller færøsk, virksomhed.

I bestemmelsens stk. 1 fastsættes, hvem der har pligt til at indberette, hvad der skal indberettes og hvornår indberetningen skal ske.

Den virksomhed, der har pligt til at indberette, skal indberette navnet på den udenlandske, herunder danske eller færøske, virksomhed, der er indgået en aftale med og dennes registreringsnummer. Ved en dansk virksomhed vil dette være CVR-nummeret.

Oplysningerne skal indberettes senest den 10. i måneden efter, at der er udbetalt vederlag til de arbejdsindlejede personer, eller at aftalen om arbejdsudleje er indgået. Indberetningspligten gælder for hver af de måneder, hvor der udbetales vederlag til de arbejdsindlejede personer.

Skatteforvaltningen bemyndiges til at anvise, hvordan indberetningen skal ske. Det kan eksempelvis fastsættes, at oplysningerne skal indberettes ved brug af et elektronisk indberetningsskema.

I bestemmelsen stk. 2 præcisere det, at pligten til at indberette gælder medmindre den, der har pligt til at indberette, har fastslået med den beskrevne sikkerhed, at der ikke er tale om arbejdsudleje. Om arbejdsudlejevurderingen henvises der til § 76, stk. 4, i landstingslov om indkomstskat, de dertil hørende lovbemærkninger og skatteforvaltningens vejledning om skattetræk.

Hvis den indberetningspligtige ikke med den fornødne sikkerhed har fastslået, at der ikke var tale om arbejdsudleje, skal der derfor foretages en indberetning. Indberetningen er dog ikke bindende i forhold til spørgsmålet om der foreligger arbejdsudleje.

I bestemmelsens stk. 3 fastsættes det at, hvis den, der har pligt til at indberette, indeholder skat af vederlag til de arbejdsindlejede personer, gælder indberetningspligten i den foreslåede § 30 a ikke.

Bestemmelsens vil dermed finde anvendelse, hvis der er tale om arbejdsudleje fra en danske virksomhed, eller når det er tale arbejdsudleje fra virksomheder fra Færøerne eller udlandet, og den, der har pligt til at indberette, ikke indeholder skat af vederlaget til de arbejdsindlejede personer, jf. § 76, stk. 4. Der er derimod ikke indberetningspligt, hvis den indberetningspligtige har fastslået med den sikkerhed, der følger af forslagets stk. 3, at der ikke var tale om arbejdsudleje.

*Til § 2*

Til stk. 1.

Det foreslås at bestemmelsen træder i kraft fra og med den 1. januar 2025.

Til stk. 2

Det foreslås, at bestemmelsen tillige skal gælde for de aftaler om arbejdsudleje, der er indgået inden denne dato, men som fortsat er i kraft i 2025. Hvis aftalen eksempelvis er indgået den 1. november 2024, skal der således fortsat foretages indberetning, hvis den, der har pligt til at indberette, i 2025 har personer beskæftiget under omstændigheder, der er omfattet af § 76, stk. 4, i landstingslov om indkomstskat.

**Bilag 1**

|  |
| --- |
| **Forslaget sammenholdt med gældende lov** |
| *Gældende formulering* | *Forslaget* |
|  | **§ 1**I landstingslov nr. 11 af 2. november 2006 om forvaltning af skatter, jf. Selvstyrets lovbekendtgørelse nr. 11 af 3. november 2021, som senest ændret ved Inatsisartutlov nr. 65 af 20. november 2023, foretages følgende ændringer: |
|  | **1.** Efter§ 30 a indsættes:” **30 b.** Enhver, der i sin virksomhed har personer beskæftiget under forhold, som er omfattet af § 76, stk. 4, i landstingslov om indkomstskat, skal senest den 10. i den følgende kalendermåned efter at aftalen om arbejdsudleje er indgået eller der er udbetalt vederlag til de beskæftigede personer indgive oplysninger til skatteforvaltningen om, hvilken udenlandsk, herunder dansk eller færøsk, virksomhed en arbejdsudlejeaftale er indgået med, herunder oplysninger om virksomhedens erhvervsregistreringsnummer. Oplysningerne skal indgives elektronisk på den måde skatteforvaltningen anviser.  *Stk. 2.*  Pligten i stk. 1 gælder dog ikke, hvis den indberetningspligtige har fastslået under inddragelse af alle relevante hensyn, at der ikke er tale om arbejdsudleje som defineret i § 76, stk. 4, 1-2. pkt., i landstingslov om indkomstskat. En indberetning efter stk. 1, afskærer ikke den indberetningspligtige fra senere overfor skatteforvaltningen at bestride, at der er tale om arbejdsudleje.  *Stk. 3.* Indberetningspligten efter de ovenstående stk. 1 og 2 gælder ikke, hvis den indberetningspligtige indeholder skat af vederlaget til de beskæftigede personer efter § 76, stk. 4, 1-2 pkt., i landstingslov om indkomstskat. |
|  | **§ 2**Inatsisartutloven træder i kraft den 1. januar 2025 og har virkning fra og med indkomståret 2025, jf. dog stk. 2.  |

**Bilag 2**

**Høringssvarnotat**

Der er vedrørende forslaget modtaget høringssvar fra:

Følgende høringsparter fremsendte høringssvar med bemærkninger til forslaget: xxx

Nedenfor er hovedpunkterne i høringsparternes bemærkninger gengivet med almindelig skrift, mens eventuelle kommentarer fra Naalakkersuisut er anført med *kursiv*.